<classify> LEO ni Kumbukizi ya miaka 19 ya kifo cha Baba wa Taifa, Hayati Mwalimu Julius Nyerere aliyefariki dunia Oktoba 14, 1999 jijini London, Uingereza.Kumbukizi hiyo inaenda sambamba na kilele cha Mbio za Mwenge wa Uhuru ambacho sherehe zake kitaifa zinafanyika Uwanja wa Mkwakwani jijini hapa leo.Jana ilikuwa ni kilele cha Wiki ya Vijana ambayo vijana kutoka maeneo mbalimbali ya Halmashauri 11 za Mkoa wa Tanga na sehemu nyingine za nchi, walipata fursa za kuonesha shughuli mbalimbali wanazozifanya katika mabanda ya maonesho yaliyofanyika kwenye Viwanja vya Tangamano mjini hapa.Kilele cha Mbio za Mwenge wa Uhuru leo kinafanya mbio hizo kutimiza siku 195 ambazo uliweka mawe ya msingi, kuzindua, kukagua na kufungua miradi ya maendeleo katika halmashauri 195 za mikoa 31 ya Tanzania Bara na Visiwani tangu ulipozinduliwa Aprili 2, mwaka huu Geita na Waziri Mkuu, Kassim Majaliwa, ukiwa na ujumbe Elimu ni ufunguo wa maisha, wekeza sasa kwa maendeleo ya Taifa letu.Rais wa Zanzibar, Dk Ali Mohamed Shein anatarajiwa kuwa mgeni rasmi leo katika sherehe zinazoifanya Tanga iweke historia kwani imepita miaka 10 tangu kilele cha mwisho kifanyike hapo hapo mwaka 2008.Viongozi wengine wa kitaifa wanaotarajiwa kuhudhuria ni Waziri Mkuu, Kassim Majaliwa, Spika wa Bunge, Job Ndugai, mawaziri kutoka serikali za Jamhuri ya Muungano na Mapinduzi Zanzibar SMZ.Waziri wa Nchi, Ofisi ya Waziri Mkuu, Sera, Bunge, Kazi, Ajira, Vijana na Wenye Ulemavu, Jenista Mhagama aliwaambia waandishi wa habari jana maandalizi yote kwa shughuli hiyo yamekamilika.Pia kesho leo Ofisi ya Waziri Mkuu inakabidhi rasmi mpango mkakati wa kutoa ujuzi kwa vijana waweze kujiajiri kwenye sekta ya kilimo kwa kutumia ujuzi na utaalamu mpya kwa kulima mbogamboga na matunda kwenye bustani nyumba maarufu Green House, alisema.Waziri wa Vijana, Utamaduni, Sanaa na Michezo wa SMZ, Balozi Ali Karume alisema katika sherehe hizo ambazo pia kunakuwa na Wiki ya Vijana, lengo ni kuwaunganisha vijana wote wa Jamhuri ya Muungano wa Tanzania katika uzalendo wa kujitolea kujenga nchi.Alisema dhumuni la kuuweka Mwenge katika kilele cha Mlima Kilimanjaro ni kumulika nje ya mipaka.Awali, Mkuu wa Mkuu wa Tanga, Martin Shigella alisema maandalizi yote yamekamilika na kuwataka wananchi kuwahi mapema.Milango itakuwa wazi kuanzia saa 11:30 alfajiri. Maandalizi yamekamilika ikiwemo halaiki, ngoma za utamaduni na wasanii hivyo wananchi mnaalikwa kufika mapema, alisema.Mwenge huo ulipokelewa Mkomazi wilayani Korogwe ukitokea Kilimanjaro, Oktoba 3, mwaka huu. Mkuu wa Mkoa wa Kilimanjaro, Anna Mghwira aliukabidhi kwa Mkuu wa Mkoa wa Tanga, Shigella.  <topic>: KITAIFA 